دستونک
 شائر : لیاقت امین
دنیا ندارگانی دریگ اِنت دو روچ بیت
 تارونکیانی رژن پدیگ اِنت دو روچ بیت
 درچک ءِ سر ءِ کپوت چہ سردی ءَ ٹنٹ اِتہ
 درچک ءِ بُن ءِ پکیر شدیگ اِنت دو روچ بیت
 دروهاپیں موسمانی گلگ گوات ءَ برتگ اَنت
 اِستونے آزمان ءِ سریگ اِنت دو روچ بیت
 زیبائیں ساهتانی گرءُ دار ءَ مهتل اِنت
 اے دل نوائ پهکا منیگ اِنت دو روچ بیت
 دیوانگی ءِ شیرکنیں کئیپاں زدگ کتہ
 ارواه چو مردمے ءَ گمیگ اِنت دو روچ بیت
 دردانگیں هیالے ءِ آتراپ مَٹ اِتہ
 چمّے کپودرانی گوریگ اِنت دو روچ بیت
 هوشامیں دیدگانی اَجب ساوڑے امین
 چولانی چست ءُ اِیر ءَ سهیگ اِنت دو روچ بیت